ai4bharat/Pralekha huggingface dataset:
கப்பல் போக்குவரத்து அமைச்சகம்
சென்னை ஸ்கூல் ஆப் ஷிப் மேனெஜ்மென்ட் அங்கீகாரம் ரத்து- மத்திய கப்பல் அமைச்சகம் தகவல்
மத்திய கப்பல் அமைச்சகத்தின் கீழ் மும்பையில் இயங்கும் கப்பல் துறையின் தலைமை இயக்குனர், சென்னை ஸ்கூல் ஆப் ஷிப் மேனெஜ்மென்ட் கல்லூரியின் அங்கீகாரம் ரத்து செய்யப்பட்டுள்ளதாக தெரிவித்துள்ளார். சென்னை ஸ்கூல் ஆப் ஷிப் மேனெஜ்மென்ட் எண் 36, கிழக்கு கடற்கரை சாலை, முட்டுக்காடு என்ற முகவரியில் இயங்கி வருகிறது.
முதற்கட்ட முதல் உதவி , கடற்சார் பொறியியலாளர்களுக்கான மாற்று பயிற்சி , மருத்துவ முதல் உதவி , சுய பாதுகாப்பு மற்றும் சமூக பொறுப்புணர்வு  ஆகிய படிப்புகளுக்கான அனைத்து அங்கீகாரங்களையும் கப்பல் அமைச்சகம் நிரந்தரமாக ரத்து செய்துள்ளது.
வணிக கடற்படையில் சேர விரும்பும் மாணவர்கள் சென்னை ஸ்கூல் ஆப் ஷிப் மேனெஜ்மென்ட் கல்லூரியில் சேர வேண்டாம் என்று அமைச்சகம் எச்சரித்துள்ளது. மேற் குறிப்பிட்டுள்ள படிப்புகளில் சேரும் மாணவர்களுக்கு வணிக கடற்படையில் பணிபுரிவதற்கான சென்னை ஸ்கூல் ஆப் ஷிப் மேனெஜ்மென்ட் வழங்கும் சான்றிதழ்கள் செல்லாது என்று கப்பல் அமைச்சகத்தின் வணிக கப்பல் துறையின் செய்திக்குறிப்பு தெரிவிக்கிறது.
சுகாதாரம் மற்றும் குடும்ப நலத்துறை அமைச்சகம்
கொவிட்-19 அண்மைத் தகவல்
தேசிய அளவிலான தடுப்பூசி திட்டத்தின் கீழ், இதுவரை 72.37 கோடி தடுப்பூசி டோஸ்கள் செலுத்தப்பட்டுள்ளன.
கடந்த 24 மணி நேரத்தில் 34, 973 பேருக்கு புதிதாக தொற்று ஏற்பட்டுள்ளது.
கொவிட் சிகிச்சை பெறுபவர்கள் மொத்த பாதிப்பில் 1.18 சதவீதம்.
இந்தியாவில் கொவிட் சிகிச்சை பெறுபவர்களின் எண்ணிக்கை 3,90,646.
குணமடைந்தோர் வீதம் தற்போது 97.49 சதவீதமாக உள்ளது.
நாட்டில் கடந்த 24 மணி நேரத்தில் 37,681 நோயாளிகள் குணமடைந்துள்ளனர். இதனால் குணமடைந்தவர்களின் மொத்த எண்ணிக்கை 3,23,42,299 ஆக அதிகரித்துள்ளது.
வாராந்திர பாதிப்பு வீதம் 2.31 சதவீதமாக உள்ளது. இது கடந்த 77 நாட்களாக 3 சதவீதத்துக்கும் குறைவாக உள்ளது.
தினசரி பாதிப்பு வீதம் 1.96 சதவீதமாக உள்ளது. இது கடந்த 11 நாட்களாக, 3 சதவீதத்துக்கும் குறைவாக உள்ளது.
இதுவரை நடத்தப்பட்ட மொத்த பரிசோதனைகளின் எண்ணிக்கை 53.86 கோடி.
----
(
பிரதமர் அலுவலகம்
குடிமைப் பணிகள் நாளன்று பொது நிர்வாகத்தில் சிறந்து விளங்கும் அலுவலர்களுக்கான பிரதமர் விருதுகளை வழங்குகிறார் பிரதமர் மோடி
குடிமைப் பணிகள் நாளை முன்னிட்டு, பொது நிர்வாகத்தில் சிறந்து விளங்கும் அலுவலர்களுக்கான பிரதமர் விருதுகளை, பிரதமர் திரு. நரேந்திர மோடி வழங்குகிறார். இந்த விருது வழங்கும் நிகழ்ச்சி 21 ஏப்ரல் 2022 அன்று காலை 11 மணிக்கு புது தில்லி விஞ்ஞான் பவனில் நடைபெறும். இந்த நிகழ்ச்சியில் குடிமைப் பணி அலுவலர்களிடம் பிரதமர் உரையாற்றவுள்ளார்.
பொது நிர்வாகத்தில் சிறந்து விளங்கும் அலுவலர்களுக்கான பிரதமர் விருதுகள், சாதாரண குடிமக்களின் நலனுக்காக மாவட்டங்கள்/திட்டங்கள் செயல்படுத்தும் பிரிவுகள் மற்றும் மத்திய/மாநில அமைப்புகளால் செய்யப்படும் அசாதாரணமான மற்றும் புதுமையான பணிகளை அங்கீகரிக்கும் நோக்கில் நிறுவப்பட்டுள்ளது. அடையாளம் காணப்பட்ட முன்னோடி திட்டங்கள் மற்றும் புதுமையான வழிமுறைகளை திறம்பட செயல்படுத்தியதற்காகவும் இந்த விருதுகள் வழங்கப்படுகிறது.
பின்வரும் ஐந்து முன்னோடி திட்டங்களில் முகவும் சிறப்பான பணியாற்றியவர்களுக்கு இந்த விருதுகள் 2022 ஆம் ஆண்டு குடிமைப் பணிகள் தினத்தில் வழங்கப்படும்;  " போஷன் அபியானில் மக்கள் பங்கேற்பை  ஊக்குவித்தல்,  விளையாடு இந்தியா திட்டத்தின் மூலம் விளையாட்டு மற்றும் ஆரோக்கியத்தை ஊக்குவித்தல், iii) தெருவோர வியாபாரிகளுக்கான சிறப்பு நுண்கடன் வசதி  திட்டத்தில் டிஜிட்டல் முறையில் பணம் செலுத்துதல் மற்றும் நல்லாட்சியை ஊக்குவித்தல்,  ஒரு மாவட்டம் ஒரு தயாரிப்பு திட்டத்தின் மூலம் முழுமையான வளர்ச்சி,  மனித தலையீடு இல்லாமல், தடையற்ற முழுமையான சேவைகளை வழங்குதல்.
அடையாளம் காணப்பட்ட 5 முன்னோடி திட்டங்கள் மற்றும் பொது நிர்வாகம்/சேவைகளை வழங்குதல் துறைகளில் புதுமையான வழிமுறைகளை பயன்படுத்துதல் ஆகியவைகளுக்கு மொத்தம் 16 விருதுகள் இந்த ஆண்டு வழங்கப்படும்.
பிரதமர் அலுவலகம்
ஜூலை 8-ஆம் தேதி, “அருண் ஜெட்லி நினைவு முதலாவது சொற்பொழிவில்” பிரதமர் பங்கேற்பு
கௌடில்யா பொருளாதார மாநாட்டில் பங்கேற்கும் பிரதிநிதிகள் குழுவுடனும் பிரதமர் கலந்துரையாடல்
புதுதில்லியின் விக்யான் பவனில் ஜூலை 8, 2022 அன்று மாலை 6:30 மணிக்கு நடைபெற உள்ள அருண் ஜெட்லி நினைவு முதலாவது சொற்பொழிவு நிகழ்ச்சியில் பிரதமர் திரு நரேந்திர மோடி கலந்து கொள்ளவிருக்கிறார். நிகழ்ச்சியின் போது பிரதமர் உரையாற்றுவார்.
“உள்ளடக்கத்தின் வாயிலாக வளர்ச்சி, வளர்ச்சியின் மூலம் உள்ளடக்கம்” என்ற தலைப்பில் சிங்கப்பூர் அரசின் மூத்த அமைச்சர் திரு தர்மன் சண்முகரத்னம் இந்த நிகழ்ச்சியில் முக்கிய உரை வழங்குவார். அவரது சொற்பொழிவைத் தொடர்ந்து, திரு மத்தியாஸ் கார்மன்  மற்றும் திரு அரவிந்த் பனாகரியா  ஆகியோர் தலைமையில் குழு விவாதம் நடைபெறும்.
திரு அருண் ஜெட்லி நாட்டிற்கு அளித்த விலைமதிப்பில்லா பங்களிப்பை அங்கீகரிக்கும் வகையில் அருண் ஜெட்லி நினைவு முதலாவது சொற்பொழிவு நிகழ்ச்சிக்கு மத்திய நிதியமைச்சகத்தின் பொருளாதார விவகாரங்கள் துறை ஏற்பாடு செய்துள்ளது.
ஜூலை 8 முதல் 10-ஆம் தேதி வரை நடைபெற உள்ள கௌடில்யா பொருளாதார மாநாடு என்ற மூன்று நாள் நிகழ்ச்சியில் பங்கேற்கவிருக்கும் பிரதிநிதிகள் குழுவினருடனும் பிரதமர் உரையாற்றவிருக்கிறார். ஜான் ஹாப்கின்ஸ் பல்கலைக்கழகத்தைச் சேர்ந்த திருமிகு அன்னே க்ரூஜர், லண்டன் பொருளியல் பள்ளியின் திரு நிக்கோலஸ் ஸ்டெர்ன், ஹார்வர்ட் கென்னடி பள்ளியின் திரு ராபர்ட் லாரன்ஸ், சர்வதேச நிதியத்தின் முன்னாள் மேலாண் இயக்குநர் திரு ஜான் லிப்ஸ்கி, இந்தியாவிற்கான உலக வங்கியின் இயக்குநர் திரு ஜுனைத் அகமது உள்ளிட்ட புகழ்பெற்ற பொருளியலாளர்கள் பிரதமரை சந்தித்துப் பேசுவார்கள். நிதியமைச்சகத்தின் ஆதரவோடு, பொருளாதார வளர்ச்சி நிறுவனத்தால் இந்த மாநாடு நடத்தப்படுகிறது.
பொருளாதார விவகாரங்களுக்கான மத்திய அமைச்சரவைக் குழு
2018-19 பருவத்தில் அனைத்து கரீப் பயிர்களுக்கான குறைந்தபட்ச ஆதரவு விலையை அதிகரிக்க அமைச்சரவை ஒப்புதல்
விவசாயிகளின் வருவாய்க்கு பெரும் ஊக்கம் அளிக்கும் வகையில் 2018-19 பருவத்தில் அனைத்து கரீப் பயிர்களுக்கும் அளிக்கப்படும் குறைந்தபட்ச ஆதரவு விலையை அதிகரிக்க பிரதமர் திரு. நரேந்திர மோடி தலைமையில் இன்று நடைபெற்ற பொருளாதார விவகாரங்களுக்கான மத்திய அமைச்சரவைக் குழு கூட்டத்தில் ஒப்புதல் அளிக்கப்பட்டது.
2018-19 நிதி நிலை அறிக்கையில் அறிவிக்கப்பட்டது போல குறைந்தபட்ச ஆதரவு விலை உற்பத்தி செலவில் 150 சதவீதம் அளவுக்கு நிர்ணயிக்கப்படும் என அறிவிக்கப்பட்ட நிலையில் பொருளாதார விவகாரங்களுக்கான மத்திய அமைச்சரவை குழுவின் இந்த முடிவு வரலாற்றுச் சிறப்பு மிக்கதாகும். வேளாண் செலவுகள் மற்றும் விலைகளுக்கான ஆணையம் அறிவிக்கப்பட்ட கொள்கைக்கு ஏற்ப அனைத்து கரீப் பயிர்க்ளுக்கும் குறைந்தபட்ச ஆதரவு விலையை நிர்ணயிக்க பரிந்துரை செய்திருந்தது.
மேலும் விவரங்களுக்கு www.pib.nic.in என்ற இணையதளத்தை பார்க்கவும்.
(Visitor Counter : 127
விவசாயத்துறை அமைச்சகம்
பொது முடக்கம் தொடங்கியது முதல் பால், காய்கறி, வேளாண் பொருட்கள் போன்ற விரைவில் அழுகும் பொருட்களை எடுத்துச்செல்ல 67 வழித்தடங்களில் 134 சிறப்பு பார்சல் ரயில்கள் இயக்கம்
நாடு முழுதும் பொதுமுடக்கம் தொடங்கியதை அடுத்து, பொதுமக்களுக்கு காய்கறி, பழங்கள், பால் மற்றும் பால் பொருட்கள், வேளாண் வித்துக்கள் ஆகியவை தடையின்றி கிடைப்பதற்காக இந்திய ரயில்வே நாடு முழுவதும் 67 வழித்தடங்களில் மொத்தம் 134 சிறப்பு பார்சல் ரயில்களை இயக்குகிறது. கடந்த ஏப்ரல் 10ம் தேதி வரை 62 வழித்தடங்களில் மொத்தம் 171 முறை இந்த ரயில்கள் இயக்கப்பட்டன.
நாட்டின் எந்தப் பகுதியும் தொடர்பு இல்லாமல் இருக்கக்கூடாது என்பதற்காகவே சில இடங்களில் தேவை குறைவாக இருந்தபோதும் ரயில்கள் இயக்கப்படுகின்றன என்று இந்திய ரயில்வே தெரிவித்துள்ளது.
எங்கெல்லாம் சாத்தியப் படுகிறதோ அந்த நிலையங்களில் ரயிலை நிறுத்தி பொருட்களை இயன்ற வரையில் விநியோகம் செய்ய ஏற்பாடு செய்யப்பட்டுள்ளது.
அனைத்து மாநிலங்கள், யூனியன் பிரதேசங்களின் அதிகாரிகளும் இந்த ரயில்களின் மூலம் விநியோகிக்கப்படும் பொருட்களை எடுத்துச் செல்வதற்கான நடவடிக்கைகளை மேற்கொள்ளும்படி கேட்டுக் கொள்ளப்பட்டுள்ளனர்.
பொருட்களை விநியோகிப்பதற்காக புதிய தடங்கள் தேவை என்றோ, ரயில்களை புதிய நிலையங்களில் நிறுத்தும் படியோ மாநிலங்களிடமிருந்து கோரிக்கை வந்தால், அது குறித்து உடனடியாகத் தேவையான நடவடிக்கை எடுக்கப்படும் என்று ரயில்வே வாரிய கூடுதல் உறுப்பினர்  தெரிவித்துள்ளார்.
சிறப்பு பார்சல் ரயில் போக்குவரத்து தொடர்பாக நேரடியாக விவரங்களை அறிவதற்கு https://enquiry.indianrail.gov.in/mntes/q?opt=TrainRunning&subOpt=splTrnDtl இணையதள முகவரியைத் தொடர்பு கொள்ளவும்.
(
சிறப்பு சேவைகள் மற்றும் கட்டுரைகள்
மத்திய இணையமைச்சர் டாக்டர் எல் முருகனுடன் நரிக்குறவர் சமுதாயத்தினர் சந்திப்பு
பழங்குடியினர் பட்டியலில் சேர்த்ததற்காக பிரதமருக்கு நன்றி
பிரதமர் மோடி தலைமையிலான அமைச்சரவையில் அண்மையில் எடுக்கப்பட்ட வரலாற்று முக்கியத்துவம் வாய்ந்த முடிவால், பழங்குடியினர் பட்டியலில் சேர்க்கப்பட்ட நரிக்குறவர் சமுதாயத்தைச் சேர்ந்தவர்கள் மத்திய தகவல் ஒலிபரப்பு, மீன்வளம், கால்நடை பராமரிப்பு மற்றும் பால்வளத்துறை இணையமைச்சர் டாக்டர் எல்.முருகனைச் சந்தித்து, மத்திய அரசுக்கும், பிரதமருக்கும் நன்றி தெரிவித்தனர்.
சென்னையில் உள்ள அமைச்சர் எல்.முருகனின் இல்லத்தில் அவரைச் சந்தித்த நரிக்குறவ இனத்தைச் சேர்ந்த பிரதிநிதிகள், தங்களது நீண்டநாள் கோரிக்கையை நிறைவேற்றித் தந்த, பிரதமர் திரு நரேந்திர மோடிக்கு நன்றி தெரிவிப்பதாக கூறினர். அவர்களுடன் அமைச்சர் கலந்துரையாடினார்.
இதுகுறித்து அமைச்சர் டாக்டர் எல்.முருகன் வெளியிட்டுள்ள ட்விட்டர் பதிவில், பாரத பிரதமர் திரு. @narendramodi ஜி தலைமையிலான ஆட்சியில், சமீபத்தில் பழங்குடியின பட்டியலில் இணைக்கப்பட்ட நரிக்குறவ சமூக மக்களை எனது இல்லத்திற்கு அழைத்து கலந்துரையாடினேன். இத்தகைய சிறப்பை வழங்கிய நம் பாரத பிரதமருக்கு தங்களின் இதயம் கனிந்த நன்றிகளை தெரிவித்தனர், என்று கூறியுள்ளார்.
தமிழகத்தில் குருவிக்காரர், நரிக்குறவர் உள்ளிட்ட சில சமூகத்தினர் தங்களை பழங்குடியினர் பிரிவில் சேர்த்து சாதிச் சான்றிதழ் வழங்க வேண்டும் என்று போராடி வந்தனர். இவர்களது நீண்டநாள் கோரிக்கையை நிறைவேற்றும் விதமாக, கடந்த புதன் கிழமை பிரதமர் திரு நரேந்திர மோடி அவர்கள் தலைமையில் புதுதில்லியில் நடந்த மத்திய அமைச்சரவைக் கூட்டத்தில், தமிழகத்தைச் சேர்ந்த நரிக்குறவர்கள், குருவிக்காரர்கள் உள்பட கர்நாடகம், சத்தீஸ்கர், இமாச்சல பிரதேசம் ஆகிய மாநிலங்களில் பழங்குடியினர் பட்டியலில் விடுபட்டிருந்த நரிக்குறவர், குருவிக்காரர், ஹட்டி, பிரிஜியா போன்ற சமுதாயத்தினரை சேர்க்க ஒப்புதல் வழங்கப்பட்டது.
மத்திய அரசின் இந்த நடவடிக்கையால், பழங்குடியினருக்கு கிடைக்கும் அனைத்து சலுகைகளும் இனி நரிக்குறவர், குருவிக்காரர், சமூகத்தினருக்கும் கிடைக்கும்.
பழங்குடியினர் பட்டியலில் நரிக்குறவர், குருவிக்காரர் சமூகத்தை சேர்ப்பதற்கான மசோதா சட்டமாக இயற்றப்படும். அதன்பிறகு, தமிழகத்தின் திருத்தப்பட்ட பழங்குடியினர் பட்டியலில் புதிதாக சேர்க்கப்பட்ட சமூகங்களின் உறுப்பினர்கள், மத்திய அரசின் தற்போதைய நலத் திட்டங்களின் பயன்களை பெற முடியும்.
மெட்ரிக் படிப்புக்கு பிந்தைய கல்வி உதவித்தொகை, வெளிநாடுகளில் படிப்பதற்கான தேசிய கல்வி உதவித்தொகை, தேசிய ஆய்வு உதவித்தொகை, உயர்தரக் கல்வி, தேசிய ஷெட்யூல்டு பழங்குடியினர் நிதி மற்றும் மேம்பாட்டு கழகத்திடம் இருந்து சலுகை கடன்கள், ஷெட்யூல்டு பழங்குடியின மாணவர்கள் மற்றும் மாணவியருக்கான விடுதிகள் போன்ற திட்டங்கள் மூலம் இந்த இனத்தவர் பயன்பெற முடியும். மேலும், மத்திய அரசு கொள்கையின்படி, அரசுப் பணிகள் மற்றும் கல்வி நிறுவனங்களில் மாணவர் சேர்க்கை உள்ளிட்ட பயன்களையும் இவர்கள் பெறமுடியும்.
குடியரசுத் தலைவர் செயலகம்
ஆசிரியர் தினத்தை முன்னிட்டு குடியரசுத் தலைவர் வாழ்த்து
ஆசிரியர் தினத்தை முன்னிட்டு நாடு முழுவதும் உள்ள ஆசிரியர்களுக்கு குடியரசுத் தலைவர் திருமதி திரௌபதி முர்மு வாழ்த்து தெரிவித்துள்ளார்.
அவர் விடுத்துள்ள வாழ்த்து செய்தியில், “ஆசிரியர் தினத்தை முன்னிட்டு, நாட்டில் உள்ள அனைத்து ஆசிரியர்களுக்கும் எனது அன்பான வாழ்த்துக்களை தெரிவித்துக் கொள்கிறேன்.
இந்த சந்தர்ப்பத்தில் சிறந்த ஆசிரியரும், தத்துவ மேதையும், இந்தியாவின் முன்னாள் குடியரசுத் தலைவருமான டாக்டர். எஸ்.ராதாகிருஷ்ணன் அவர்களுக்கு எனது பணிவான மரியாதையை செலுத்துகிறேன். மாணவர்களிடம் அறிவு மட்டுமின்றி, மனிதநேய விழுமியங்களை விதைக்க முயற்சிக்கும் அனைத்து ஆசிரியர்களுக்கும் அவர் ஒரு முன்னுதாரணம்.
புதிய ஆராய்ச்சிகள், சோதனைகள் மற்றும் கண்டுபிடிப்புகள் மூலம் நமது ஆசிரியர்கள் தொடர்ந்து தங்கள் திறன்களையும் திறமையையும் மேம்படுத்த முயற்சிக்கின்றனர். தேசிய கல்விக் கொள்கை-2020 மூலம் நமது கல்வி முறையில் மாற்றங்கள் கொண்டு வரப்படுகின்றன. நமது கல்வி முறையில் இந்திய கலாச்சார விழுமியங்களையும் மொழிகளையும் சேர்ப்பதற்கான வாய்ப்புகளையும் அது வழங்குகிறது.
உன்னதமான ஆசிரியத் தொழிலில் அதிக திறமைசாலிகள் சேருவார்கள் என்று நம்புகிறேன். அனைத்து ஆசிரியர்களுக்கும் மீண்டும் எனது வாழ்த்துகளைத் தெரிவித்துக் கொள்கிறேன். நாட்டின் நலனுக்காக எல்லா வகையிலும் உழைக்கத் தயாராக இருக்கும் பொறுப்புள்ள குடிமக்கள் உருவாகுவதற்கு அவர்களின் முயற்சிகள் காரணமாகும்.
நமது ஆசிரியர்களின் முயற்சிகள் கல்வித் துறையில் புதிய உயரங்களை எட்ட உதவும் என்று நான் நம்புகிறேன்’’ என்று கூறியுள்ளார்.
நிதி அமைச்சகம்
புனேயில் பொருளாதார நிபுணர்களுடன் நிதி ஆணையம் இரண்டாவது ஆலோசனை
முன்னணி பொருளாதார நிபுணர்களுடன் நிதி ஆணையம் தனது இரண்டாவது ஆலோசனையை 2018 ஆகஸ்ட் 21ம் தேதி புனேயின் யஷ்தாவில் நடத்தியது. இந்த ஆலோசனைக் கூட்டத்தில் டாக்டர் விஜய் கேத்கர் உள்ளிட்ட 16 முன்னணி பொருளாதார நிபுணர்கள் மற்றும் துறைசார்ந்த நிபுணர்கள் கலந்து கொண்டு ஆணையத்திடம் தங்களது கருத்துக்களைப் பகிர்ந்து கொண்டனர். திட்டம் மற்றும் திட்டமில்லா நிதிகளுக்கு இடையே இருந்த வேறுபாட்டை போக்கவும் பாரம்பரிய முறையான ஆதாரங்கள் ஒதுக்கீட்டு முறையையும் பின்பற்றி வந்த திட்டக் கமிஷன் நீக்கப்பட்ட பின்னர் மாறியுள்ள பொருளாதார சூழல் குறித்து நிதி ஆணையத்தின் தலைவர் திரு. என்.கே. சிங் விளக்கினார். பல்வேறு விஷயங்கள் குறித்து ஆலோசனைகள் நடத்தப்பட்ட இந்தக் கூட்டத்தில் விவாதிக்கப்பட்ட விவகாரங்கள் வருமாறு:
- நாட்டில் மாநிலங்களுக்கு இடையிலான சமத்துவமற்ற நிலை ஆணையத்தால் பரிசீலிக்கப்பட வேண்டும்.
- நகர்ப்புற உள்ளாட்சி அமைப்புகள் மற்றும் பி.ஆர்.ஐ.களுக்கு நிதி மற்றும் ஆதாரங்கள் வரத்து வலுப்படுத்தப்பட வேண்டும்.
- சமத்துவமான சமூக-பொருளாதார வளர்ச்சிக்கு உதவும் வகையில் நகர்ப்புறமயமாதல் முறை ஊக்குவிக்கப்பட வேண்டும்.
- மாநிலங்களில் நிலவும் மாறுபட்ட சூழல்களைக் கவனத்தில் கொண்டு கடன்/ஜி.டி.பி. விகிதம் மற்றும் நிதி பற்றாக்குறையில் சிறப்பு கவனத்துடன் திருத்தம் செய்யப்பட்ட எஃப்.ஆர்.பி.எம். சட்டம் குறித்து கவனத்துடன் கவனிப்பதற்கான நிதி ஒருங்கிணைப்புத் திட்டம்.
- அதிகார பரவலுக்கு சமகால மக்கள் தொகை தகவல் விவரம் பயனுள்ளதாக இருக்கும்.
- சமத்துவம் மற்றும் திறனை ஆணையம் சமநிலையுடன் நோக்க வேண்டும்.
- மாநிலங்களின் வரி நிர்ணய திறன் மற்றும் அதிகார பரவலுக்கான முறை சமத்துவம், நீதி மற்றும் சமநிலை ஆகியவற்றுடன் உருவாக்கப்பட வேண்டும்.
- பல்வேறு திட்டங்களுக்கு ஆதார ஒதுக்கீட்டில் ஒத்திசைவை உறுதிசெய்ய முழுமையான கண்ணோட்டம் மத்திய அரசு திட்டங்களுக்கு தேவை.
பயனாளிகளுக்கு விரும்பத்தக்க ஆதாரங்களை நேர்மையாகவும், எதார்த்தமாகவும் வழங்கக்கூடிய உள்ளாட்சி அமைப்புகள் மற்றும் பஞ்சாயத்துகளுக்கான அணுகுமுறைகளுக்கு அப்பால், வருவாயை சமஅளவில் பகிர்ந்தளிக்கும் தோராயமான முடிவுக்கு வருவதற்கு முன்னால், அணுகுமுறையில் உறுதியை ஏற்படுத்த, வரும் மாதங்களில் துறைசார்ந்த நிபுணர்களுடன் தொடர்ச்சியாக ஆலோசனை நடத்துவது ஆணையத்திற்கு உதவும் என்று விவாதத்திற்குத் தொகுப்புரை வழங்கிய தலைவர் கருதினார்.
பொருளாதார அறிஞர்களுடன் நடத்தப்படும் இரண்டாவது ஆலோசனையாகும் இது. கடந்த மே மாதம் நடத்தப்பட்ட முதல் கூட்டத்தில், டி.ஓ.ஆர். தொடர்பான விவாதம் நடத்தப்பட்டது. மகாராஷ்டிராவுக்கு 2018 செப்டம்பர் மாதம் பயணம் மேற்கொள்ளப்பட உள்ளது.
ஜல்சக்தி அமைச்சகம்
ஒரு நாளைக்கு 10 மில்லியன் லிட்டர் திறன் கொண்ட அதிநவீன கழிவு நீர் சுத்திகரிப்பு ஆலையை வாரணாசியில் பிரதமர் திரு நரேந்திர மோடி திறந்து வைத்தார்
ஒரு நாளைக்கு 10 மில்லியன் லிட்டர் திறன் கொண்ட அதிநவீன கழிவு நீர் சுத்திகரிப்பு ஆலையை உத்தரப் பிரதேசத்தில் உள்ள வாரணாசியில் 2021 அக்டோபர் 25 அன்று பிரதமர் திரு நரேந்திர மோடி திறந்து வைத்தார். எட்டு புனித குளங்களையும் வாரணாசியில் பிரதமர் திறந்து வைத்தார்.
இந்த கழிவுநீர் சுத்திகரிப்பு ஆலைக்கான அடிக்கல் 2018 நவம்பர் 12 அன்று பிரதமர் திரு நரேந்திர மோடியால் நடப்பட்டது குறிப்பிடத்தக்கது. இதை கட்டி முடிக்க ரூபாய் 72.91 கோடி செலவானது.
இந்த ஆலை கட்டி முடித்து திறந்து வைக்கப்பட்டுள்ளதன் காரணமாக, வாரணாசியில் உள்ள ஐந்து கால்வாய்களில் இருந்து கங்கையில் கலக்கும் அசுத்த நீர் முழுவதும் தடுத்து நிறுத்தப்படும்.
ரூபாய் 18.96 கோடி செலவில் புனரமைக்கப்பட்டுள்ள எட்டு புனித குளங்களையும் பிரதமர் திரு நரேந்திர மோடி திறந்து வைத்தார். தூய்மையான கங்கைக்கான தேசிய இயக்கத்தின் கீழ், தூய்மை கங்கை நிதியின் வாயிலாக இந்த பணிகள் செய்து முடிக்கப்பட்டன.
கங்கையாற்றின் பாதுகாப்பு மற்றும் புனரமைப்புக்காக அனைத்து முனைகளிலும் அரசு பணியாற்றி வருகிறது. கழிவுநீர் சுத்திகரிப்பு ஆலைகள் அதிக அளவில் நிறுவப்படுவதை தூய்மையான கங்கைக்கான தேசிய இயக்கம் உறுதி செய்கிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleseDetailm.aspx?PRID=1766720
(Visitor Counter : 194
கப்பல் போக்குவரத்து அமைச்சகம்
சபஹர் தினம் கடைபிடிப்பு
சபஹர்-சர்வதேச வடக்கு- தெற்கு போக்குவரத்து வழித்தடத்துடனான இணைப்பு- மத்திய ஆசிய சந்தைகளை இணைப்பதைக் குறிக்கும் சபஹர் தினத்தை மும்பையில் இந்தியா போர்ட்ஸ் குளோபல் நிறுவனத்துடன் இணைந்து மத்திய துறைமுகங்கள், கப்பல் போக்குவரத்து மற்றும் நீர் வழிகள் அமைச்சகம் இன்று கடைபிடித்தது. ரஷ்யா, ஐரோப்பா ஆகிய நாடுகளைச் சென்றடையவும், மத்திய ஆசிய சந்தைகளில் நுழையவும், ஏற்றுமதி, இறக்குமதியின் போது ஏற்படும் காலதாமதத்தைக் குறைப்பதற்கான இந்தியாவின் தொலைநோக்குப் பார்வை தான் சர்வதேச வடக்கு- தெற்கு போக்குவரத்து வழித்தடம். ஈரானில் அமைந்துள்ள சபஹர் துறைமுகம் அந்த பிராந்தியத்திற்கும் குறிப்பாக மத்திய ஆசியாவிற்கும் வணிக போக்குவரத்து மையமாக விளங்குகிறது.
மத்திய துறைமுகங்கள், கப்பல் போக்குவரத்து மற்றும் நீர் வழிகள் மற்றும் ஆயுஷ் அமைச்சர் திரு சர்பானந்தா சோனோவால், இணையமைச்சர் திரு ஸ்ரீபாத் யெஸ்ஸோ நாயக், கசகஸ்தான், கிர்கிஸ்தான், தஜிகிஸ்தான், துர்க்மெனிஸ்தான், உஸ்பெகிஸ்தான், ஆப்கானிஸ்தான், ஈரான் ஆகிய நாடுகளின் தூதர்கள் உள்ளிட்ட பிரமுகர்கள் நிகழ்ச்சியில் கலந்து கொண்டார்கள்.
விழாவில் பேசிய அமைச்சர் திரு சர்பானந்தா சோனோவால், சபஹரில் உள்ள ஷாஹித் பெஹெஸ்டி துறைமுகத்தை ஒரு போக்குவரத்து முனையமாக மாற்றுவதும், மத்திய ஆசிய நாடுகளைச் சென்றடைய வடக்கு- தெற்கு போக்குவரத்து வழித்தடத்துடன் இணைப்பதும் எங்கள் நோக்கம் என்று கூறினார். இந்தியாவில் இருந்து ஈரான் மற்றும் மத்திய ஆசியாவிற்கு பொருட்களை எடுத்துச் செல்ல தேவைப்படும் நேரத்தை குறைக்க, குறைந்த செலவில், விரைவாக எடுத்துச் செல்வதற்கு குறுகிய மற்றும் நம்பகத்தன்மையான வழிதடத்தை பரிந்துரை செய்ய பிரதிநிதிகளும், பங்குதாரர்களும் முன்வருமாறு அவர் கோரிக்கைவிடுத்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1846716
சிறப்பு சேவைகள் மற்றும் கட்டுரைகள்
மீன்கழிவுகள் மூலம் வருவாய் ஈட்ட பெரிதும் உதவிகரமாக இருக்கும் தொழில்நுட்பம்
கடலோரப் பகுதிகளில் வசிக்கும் மீனவக் குடும்பங்களின் முக்கியத் தொழிலாக மீன்பிடித்தொழில் உள்ளது. இவர்களின் மாத வருமானம் ரூ.4,000 முதல் ரூ.8,000 வரையே உள்ளது. இது அவர்களின் வாழ்வாதாரத் தேவைகளுக்கு போதுமானதாக இல்லை. அதேவேளையில் மீன்பிடித்தல் மற்றும் விற்பனை மூலம் வரும் மீன்கழிவுகள் அருகில் உள்ள கடலோரப் பகுதிகளில் மற்றும் உப்பங்கழிகளில் குவிக்கப்படுவதால் சுற்றுச் சூழல் மாசடைகிறது. இப்பிரச்சினையைப் போக்க ஐசிஏஆர் - மத்திய உவர் நீர் மீன் வளர்ப்பு ஆராய்ச்சி நிலையம்  மீன் கழிவுகளைச் சுத்திகரித்து பிளாங்டன் ப்ளஸ் என்ற நுண்ணுயிரி, ஹார்ட்டி ப்ளஸ் என்ற தோடக்கலை உரமாக மாற்றும் தொழில்நுட்பத்தை உருவாக்கியுள்ளது.
சென்னை பட்டினப்பாக்கத்தில் உள்ள நம்பிக்கை மீனவர்குழு, மீன்கழிவுகளைச் சுத்திகரிக்கும் ஆலையை கடந்த 2019ஆம் ஆண்டு ஐசிஏஆர்- சிபா தொழில்நுட்ப உதவியுடன் அமைத்தது. இதன் மூலம் உள்ளூர் மீன் சந்தைகளின் கழிவுகள் பிளாங்டன் ப்ளஸ், மற்றும் ஹார்ட்டி ப்ளஸ் –ஆக மாற்றப்படுகின்றன. சிபா வழிகாட்டுதலுடன் நம்பிக்கை மீனவர்குழு தங்கள் தயாரிப்புகளை கேரளா, தமிழ்நாடு, ஆந்திரப்பிரதேசம், குஜராத் மற்றும் மேற்கு வங்க மீனவ விவசாயிகளிடம் விற்பனை செய்தனர். இதன்மூலம் இந்தக் குழு ஆண்டுக்கு 15 லட்சம் வருவாய் ஈட்டியது. இந்தத் தொழில்நுட்பம் சென்னையில் நாற்பதுக்கும் மேற்பட்ட மீனவக் குடும்பங்களுக்கு வேலை வாய்ப்பை உருவாக்கியது மற்றும் இவர்களின் சமூகப் பொருளாதார நிலையும் உயர்ந்துள்ளது. 355-க்கும் மேற்பட்ட மீனவர்களுக்கு மீன்கழிவுகளைச் சுத்திகரிக்கும் பயிற்சி அளிக்கப்பட்டுள்ளது. இந்த தயாரிப்பின் மூலம் நம்பிக்கை மீனவர் குழுவைச் சேர்ந்த திருமதி கே வேளாங்கன்னி தொழில் முனைவோர் ஆனார். இவர் வி எஸ் ஃபிஷ் வேஸ்ட் ஹைட்ரோலிசேட் என்ற நிறுவனத்தைத் தொடங்கினார். இந்த நிறுவனத்தை ஐசிஏஆர்- சிபா இயக்குநர் டாக்டர் கே பி ஜிதேந்திரன் தொடங்கி வைத்தார். இந்தத் தொழில் மீனவர்களுக்கு துணை வருவாயை ஈட்டித் தரும் என அவர் நம்பிக்கைத் தெரிவித்தார்.
------
(Visitor Counter : 124
விண்வெளித்துறை
கடந்த 5 வருடங்களில் 19 நாடுகளின் 177 வெளிநாட்டு செயற்கைக்கோள்களை வர்த்தக ரீதியாக இஸ்ரோ வெற்றிகரமாக செலுத்தியுள்ளது என்று மத்திய அமைச்சர் டாக்டர் ஜிதேந்திரா தெரிவித்துள்ளார்
கடந்த 5 வருடங்களில் 19 நாடுகளின் 177 வெளிநாட்டு செயற்கைக்கோள்களை வர்த்தக ரீதியாக இஸ்ரோ வெற்றிகரமாக செலுத்தியுள்ளது என்று மத்திய அறிவியல் மற்றும் தொழில்நுட்பம், புவி அறிவியல், பிரதமர் அலுவலகம், பணியாளர், பொது மக்கள் குறை தீர்ப்பு, ஓய்வூதியம், அணுசக்தி மற்றும் விண்வெளித்துறை இணையமைச்சர் அமைச்சர் டாக்டர் ஜிதேந்திர சிங் தெரிவித்துள்ளார்.
இது குறித்த கேள்விக்கு மாநிலங்களவையில் எழுத்துப்பூர்வமாக பதிலளித்த டாக்டர் ஜிதேந்திர சிங், ஜனவரி 2018 முதல் நவம்பர் 2022 வரை ஆஸ்திரேலியா, பிரேசில், கனடா, கொலம்பியா, ஃபின்லாந்து, ஃபிரான்ஸ், இஸ்ரேல், இத்தாலி, ஜப்பான், லித்துவேனியா, லக்சம்பர்க், மலேசியா, நெதர்லாந்து, கொரியா, சிங்கப்பூர், ஸ்பெயின், சுவிட்சர்லாந்து, இங்கிலாந்து மற்றும் அமெரிக்காவின் 177 வெளிநாட்டு செயற்கைகோள்களை பிஎஸ்எல்வி மற்றும் ஜிஎஸ்எல்வி-எம்கே3 செலுத்துவாகனம் மூலம் வர்த்தக ரீதியாக இஸ்ரோ வெற்றிகரமாக செலுத்தியுள்ளதாகக் கூறியுள்ளார்.
இந்த 177 வெளிநாட்டு செயற்கைகோள்கள் செலுத்தப்பட்டதன் மூலம் 94 மில்லியன் அமெரிக்க டாலரும், 46 மில்லியன் யூரோவும் அந்நியச்செலாவணியாகக் கிடைத்துள்ளது என்று டாக்டர் ஜிதேந்திர சிங் தெரிவித்துள்ளார்.
விண்வெளி தொடர்பான நடவடிக்கைகளில் அரசு சாரா நிறுவனங்கள் ஈடுபடுவதற்கு உருவாக்கப்பட்ட இன்-ஸ்பேஸ் டிஜிட்டல் தளம் வாயிலாக 111 விண்வெளி – ஸ்டார்ட் அப் நிறுவனங்கள் பதிவு செய்துள்ளன.
விண்வெளி நடவடிக்கைகளை வலுப்படுத்தி அதனை மேம்படச் செய்வதற்காக கடந்த 5 வருடங்களுக்கும் மேலாக அரசு பல்வேறு நடவடிக்கைகளை மேற்கொண்டு வருகிறது என்று டாக்டர் ஜிதேந்திர சிங் கூறியுள்ளார்.
சுகாதாரம் மற்றும் குடும்ப நலத்துறை அமைச்சகம்
கொரோனாவிற்கு இந்தியாவில் சிகிச்சை பெற்றுவருவோரின் எண்ணிக்கை: 97 நாட்களுக்கு பிறகு 5 லட்சத்திற்கும் கீழ் சரிவு
இந்தியாவில் செலுத்தப்பட்டுள்ள கொவிட் தடுப்பூசியின் மொத்த எண்ணிக்கை நேற்று 34 கோடியைக் கடந்தது. இன்று காலை 7 மணிக்குக் கிடைத்த முதற்கட்ட தகவலின்படி, மொத்தம் 45,60,088 முகாம்களில் 34,46,11,291 தடுப்பூசிகள் போடப்பட்டுள்ளன. கடந்த 24 மணி நேரத்தில் 43,99,298 தடுப்பூசிகள் செலுத்தப்பட்டுள்ளன.
உலகளாவிய கொவிட்-19 தடுப்பூசித் திட்டத்தின் புதிய கட்டம், கடந்த ஜூன் 21-ஆம் தேதி தொடங்கியது. நாடு முழுவதும் தடுப்பூசியை விரைவாக செலுத்தி, பெருவாரியான மக்களுக்கு அதனை கிடைக்கச் செய்வதில் மத்திய அரசு உறுதி பூண்டுள்ளது.
இந்தியாவில் கடந்த 24 மணி நேரத்தில் 44,111 பேர் புதிதாகப் பாதிக்கப்பட்டுள்ளனர். இதையடுத்து, தொடர்ந்து 6-வது நாளாக அன்றாட புதிய பாதிப்புகள் 50,000-க்கும் கீழ் பதிவாகியுள்ளது.
நம் நாட்டில் கொவிட் தொற்றுக்கு சிகிச்சை பெறுவோரின் எண்ணிக்கை 97 நாட்களுக்கு பிறகு 5 லட்சத்திற்கும் குறைவாக, 4,95,533 ஆக சரிந்துள்ளது. இது, நாட்டின் மொத்த பாதிப்பில் வெறும் 1.62 சதவீதமாகும்.
சிகிச்சை பெறுவோரின் எண்ணிக்கையில் கடந்த 24 மணி நேரத்தில் 14,104 சரிந்துள்ளது.
தொடர்ந்து 51-வது நாளாக, புதிய பாதிப்புகளை விட தினசரி குணமடைவோரின் எண்ணிக்கை அதிகரித்து வருகிறது. கடந்த 24 மணி நேரத்தில் 57,477 பேர் குணமடைந்தனர்.
கடந்த 24 மணி நேரத்தில் புதிதாகத் தொற்றுக்கு ஆளானவர்களை விடக் கூடுதலாக 13,366 பேர் குணமடைந்தனர்.
இதுவரை மொத்தம் 2,96,05,779 பேர் கொவிட்-19 தொற்றிலிருந்து குணமடைந்துள்ளனர்.
இதன்படி குணமடைந்தவர்களின் விழுக்காடு 97.06 சதவீதமாக அதிகரித்துள்ளது.
கடந்த 24 மணி நேரத்தில் 18,76,036 பரிசோதனைகளும், இந்தியாவில் இதுவரை மொத்தம் 41,64,16,463 பரிசோதனைகளும் மேற்கொள்ளப்பட்டுள்ளன.
வாராந்திர தொற்று உறுதி விழுக்காடு 2.50 சதவீதமாகவும், தினசரி தொற்று உறுதி விகிதம் 2.35 சதவீதமாகவும் இன்று பதிவாகியுள்ளது. தொடர்ந்து 26 நாட்களாக இந்த எண்ணிக்கை 5 சதவீதத்திற்கும் குறைவாக உள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்
https://www.pib.gov.in/PressReleasePage.aspx?PRID=1732463
(
பிரதமர் அலுவலகம்
பிரதமர் புதுதில்லியில் உள்ள தமது இல்லத்தில் சிறுமிகளுடன் ரக்ஷா பந்தன் கொண்டாடினார்
பிரதமர் திரு நரேந்திர மோடி, புதுதில்லியில் உள்ள தமது இல்லத்தில் சிறுமிகளுடன் ரக்ஷா பந்தன் கொண்டாடினார்.
ரக்ஷா பந்தன் கொண்டாட்டம் குறித்து பிரதமர் தனது டுவிட்டர் பக்கத்தில்,
“இந்த சிறுமிகளுடன் ரக்ஷாபந்தன் மிகவும் சிறப்பாக அமைந்தது”
என்று பதிவிட்டுள்ளார்.
நுகர்வோர் நலன், உணவு மற்றும் பொது விநியோகம் அமைச்சகம்
மத்திய அரசின் நடவடிக்கையால் பாசிப் பருப்பு விலை 3.86 சதவீதம் குறைவு
அத்தியாவசிய உணவு பொருட்கள் கிடைப்பதை அதிகரிப்பதையும், விலைகளை நிலைப்படுத்தவும் மத்திய அரசு பல ஆக்கப்பூர்வமான நடவடிக்கைகளை எடுத்து வருகிறது. இதன் காரணமாக பாசி பருப்பு விலை நன்கு குறைந்துள்ளது.
நுகர்வோர் விவகாரத்துறையின் புள்ளி விவரங்கள் படி, அகில இந்திய அளவில் பாசிபருப்பின் சராசரி சில்லரை விலை இன்றைய நிலவரப்படி கிலோ ரூ.106.47. இதன் விலை தற்போது 3.86 சதவீதம் குறைந்துள்ளது.
அத்தியாவசியப் உணவுப் பொருட்கள் சட்டத்தின் கீழ், விலைகளைக் கண்காணிக்கும்படியும், மில் உரிமையாளர்கள், இறக்குமதியாளர்கள் மற்றும் வர்த்தகர்கள் இருப்புகளைத் தெரிவிப்பதை உறுதி செய்யவும் மாநிலங்கள், யூனியன் பிரதேசங்களுக்கு மத்திய அரசு கடந்த மே மாதத்தில் அறிவுறுத்தல் வழங்கியது.
பருப்புகளின் வரத்தை மேம்படுத்தவும், விலைகளைக் கட்டுப்படுத்ததுவம், துவரை, உளுந்து மற்றும் பாசி பருப்பு ஆகியவற்றை கடந்தாண்டு மே 15ம் தேதி முதல் அக்டோபர் 31ம் தேதிவரை தடையின்றி இறக்குமதி செய்ய மத்திய அரசு அனுமதித்தது. இந்த உத்தரவு பின்னர் 2022 மார்ச் 31ம் தேதி வரை நீட்டிக்கப்பட்டது. இந்த இறக்குமதிக் கொள்கையால், துவரை, உளுந்து, பாசிப் பருப்பு ஆகியவற்றின் வரத்து அதிகரித்து விலை குறைந்துள்ளது.
பிரதமர் அலுவலகம்
50 மீட்டர் ரைபிள் 3 பொசிஷன்ஸ் மகளிர் துப்பாக்கி சுடுதலில் வெண்கலப் பதக்கம் வென்ற ஆஷி சவுக்சேவுக்கு பிரதமர் வாழ்த்து
ஆசிய விளையாட்டுப் போட்டிகளில் 50 மீட்டர் ரைபிள் 3 பொசிஷன்ஸ் மகளிர் துப்பாக்கி சுடுதலில் வெண்கலப் பதக்கம் வென்ற துப்பாக்கி சுடுதல் வீராங்கனை ஆஷி சவுக்சேவுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
இது தொடர்பாக பிரதமர் எக்ஸ் சமூக வலைதளத்தில் வெளியிட்டுள்ள பதிவு;
"50 மீட்டர் ரைபிள் 3 பொசிஷன்ஸ் பெண்கள் துப்பாக்கி சுடுதலில் வெண்கலப் பதக்கம் வென்ற ஆஷி சவுக்சேவுக்கு வாழ்த்துகள்!
அவர் சிறந்த அர்ப்பணிப்புடன் கூடிய செயல்திறனை வெளிப்படுத்தியுள்ளார். அவர் தொடர்ந்து பிரகாசித்து, வரும் தலைமுறையினருக்கு உத்வேகம் அளிக்கட்டும்"